ຜູ້ສະມັກ ປະທານາທິບໍດີ ສຫລ ຈະພົບປະກັນອີກ ທີ່ງານລ້ຽງ ເພື່ອການກຸສົນ
ທ່ານໂອບາມາແລະທ່ານຣອມນີ ຈະກ່າວຄໍາປາໄສທີ່ເປັນແນວຕະຫຼົກຂົບຂັນ ໃນງານລ້ຽງອາຫານຄໍ່າປະຈໍາປີ ເພື່ອການຮັກສາໄວ້ຊຶ່ງຈິດໃຈ ແລະປະເພນີຂອງງານດັ່ງກ່າວນີ້.
ສອງມື້ຫຼັງຈາກການໂຕ້ວາທີກັນຢ່າງດຸເດືອດແລ້ວນັ້ນ ປະທານາ ທິບໍດີສະຫະລັດທ່ານບາຣັກ ໂອບາມາ ແລະຄູ່ແຂ່ງຈາກພັກ ຣີພັບບລິກັນ ທ່ານມິດ ຣອມນີ ຈະພົບກັນອີກຄັ້ງນຶ່ງ ທ່າມກາງ ການຈັດແຈງ ທີ່ໜ້າພໍໃຈຫຼາຍຂຶ້ນ ເມື່ອຕອນຄໍ່າວັນພະຫັດມື້ນີ້ ທີ່ນະຄອນນີວຢ໊ອກ ຜູ້ສະໝັກທັງສອງທ່ານ ໄດ້ຖືກເຊີນໄປຮ່ວມໃນງານລ້ຽງອາຫານ ຄໍ່າປະຈໍາ ປີ ຊຶ່ງເປັນເຈົ້າພາບໂດຍສັງຄະມົນທົນຄາທໍລິກ ໃນນະຄອນນີວຢ໊ອກ ທີ່ໂຮງແຮມຫຼູຫຼາ Waldorf-Astoria ງານອາຫານຄໍ່າດັ່ງກ່າວໄດ້ຕັ້ງຊື່ຕາມ ຊືທ່ານ Al Smith ອະດີດ ຜູ້ປົກຄອງລັດນີວຢ໊ອກ ສັງກັດພັກເດໂມແຄຣັທ ແລະເປັນຜູ້ຖືກ ແຕ່ງຕັ້ງໃຫ້ເຂົ້າແຂ່ງຂັນເອົາຕຳແໜ່ງປະທານາທິບໍດີທີ່ນັບຖືສາສະໜາຄາທໍລິກ ຄົນທໍາອິດ ໃນປີ 1928 ໃນງານອາຫານຄໍ່າດັ່ງກ່າວນີ້ ຈະບໍ່ຄືກັນກັບການໂຕ້ວາທີກັນຢ່າງດຸເດືອດ ທີ່ມະຫາວິທະຍາໄລ Hofstra ທີ່ນີວຢ໊ອກເມື່ອຄືນວັນອັງຄານຜ່ານມານີ້ ຄືທັງທ່ານໂອບາມາ ແລະທ່ານຣອມນີ ຈະກ່າວຄໍາປາໄສທີ່ເປັນແນວຕະຫຼົກຂົບຂັນ ເພື່ອການ ຮັກສາໄວ້ຊຶ່ງຈິດໃຈ ແລະປະເພນີຂອງງານດັ່ງກ່າວນີ້ ກາກດີນາລ Timothy Dolan ທີ່ຮັບຜິດຊອບສັງຄະມົນທົນນີວຢ໊ອກກ່າວວ່າ ທ່ານໄດ້ຮັບອີເມລ ຫຼາຍສະບັບຈົນນັບບໍ່ໄດ້ ຮຽກຮ້ອງໃຫ້ທ່ານເລີກລົ້ມການເຊື້ອເຊີນປະທານາທິບໍດີ ຍ້ອນວ່າ ລະບຽບການຂອງກົດໝາຍຮັກສາສຸຂະພາບສະບັບໃໝ່ທີ່ບັງຄັບບັນດາບໍລິສັດປະກັນໄພ ສຸຂະພາບໃຫ້ກວມເອົາຄ່າໃຊ້ຈ່າຍກ່ຽວກັບການຄຸມກຳເນີດນຳດ້ວຍຊຶ່ງສາສະໜາຄາທໍລິກ ຄັດຄ້ານເລຶ່ອງການຄຸມກໍາເນີດຢູ່ແລ້ວ